Modell for vurderinger av søknader til PhD-studiet 

Instituttene (v/instituttstyret) er primært ansvarlige for å anbefale opptak etter faglig vurdering av søkeren på grunnlag av innstilling fra en ”vurderingskomité” på 1-2 personer. Hvis framtidig veileder er med, bør også en annen fagperson delta i vurderingen. 

Grunnen til at alle instituttene bør følge en felles modell for vurdering av søknadene er at når søknadene skal behandles i Doktorgradsutvalget vil utvalgets medlemmer ha bedre grunnlag for å anbefale opptak/tilbakesending/avslag hvis vurderingene har noenlunde samme form. Dermed sikrer vi oss bedre mot farer for forskjellsbehandling - innen instituttene og mellom instituttene.

Vurderingsnormen bør være omtrent i tråd med vurderinger av søknader til Forskningsrådet. Her kommer bare søknader som får innstillingen ”klart støtteverdig” i betraktning. Ved opptak på instituttenes PhD-programmer bør innstillingen være fra ”klart støtteverdig” til minimum ”støtteverdig” for at det skal gis opptak. Svakere enn dette - f.eks. ”svakt støtteverdig” bør ikke være tilstrekkelig. Søknader i sistnevnte kategori er for dårlig til å anbefale opptak.

1)  NAVN, UTDANNELSE, TITTEL PÅ PROSJEKT, FINANSIERING.
2)  BESKRIVENDE DEL
Kort karakteristikk av:

· Tema og (hoved)problemstilling

· Teorigrunnlag, metode og datamateriale

3)  VURDERENDE DEL
Framheve søknadens styrke og dens svakheter (eventuelt svakhetenes alvorlighet) på følgende områder:

· Problemstilling(er), teori, metode og datamateriale

· Vurdere gjennomførbarhet innen tidsrammen for PhD-studiet 

· Vurdere om eventuelle etiske problemer ved prosjektet er skikkelig behandlet

· Vurdere om det er sikret plass for opplæringsdelen

· Vurdere om søkeren har de nødvendige formelle eller reelle kvalifikasjoner for å gjennomføre prosjektet.

4)  KONKLUSJONER

Ut fra avveining av styrke og svakheter:

Anbefale: 

· Opptak

· Tilbakesending for forbedring av søknad

· Avslag

I vurderingen bør fagmiljøets egnethet og instituttets veiledningskapasitet trekkes inn.

